Wêreldgholf: Lee-Anne struikel in pylvakLee-Anne Pace (Foto: EZRA SHAW/GETTY IMAGES NORTH AMERICA/Getty Images via AFP) Suid-Afrika se Lee-Anne Pace het Saterdag in Fubine Monferrato in Italië ŉ gulde geleentheid verbrou om die Italiaanse Ope vir vroue te wen toe sy op twee van die laaste drie putjies die stokkie in die derde en laaste ronde laat val het. Dié gholftoernooi in die Europese reeks vir vroue is deur Morgane Metraux (Switserland) gewen nadat sy ŉ arend op die eerste uitspeelputjie by die Margara-buiteklub behaal het. Sy het Meghan MacLaren (Engeland) en die Italiaanse amateur Alessandra Fanali uitgestof. Metraux, wat drie voëltjies oor die laaste vier putjies behaal het, het saam met MacLaren en Fanali op 206 houe (-10) geëindig. Pace was saam met die voorlopers toe sy op die 16de putjie twee houe aan baansyfer afgestaan het. Sy het ook op die 17de ŉ verdere hou aan syfer afgestaan wat haar kanse beduiwel het en het dus op 208 (-8) in die sesde posisie geëindig. Haar Suid-Afrikaanse landgenoot Casandra Alexander (207, -9) was saam vierde, net een hou agter die wenner. * In die Amerikaanse Ope vir vroue loop Australië se Minjee Lee (200, -13) met drie houe voor ná die derde ronde van dié Major wat by Pines Needles-gholfklub in Noord-Carolina beslis word. Lee se telling is die laaste nóg ná drie rondes in die Amerikaanse Ope. Sy word gevolg deur die Amerikaner Mina Harigae (203) met Engeland se Bronte Law derde (206, -10). Lydia Ko van Nieu-Seeland is saam met vyf ander spelers vierde op 207 (-7). * In die Memorial-toernooi, wat deel is van die Amerikaanse PGA-reeks en by Muirfield in Dublin, Ohio, beslis word, loop die Amerikaner Billy Horschel (203, -13) met vyf houe voor sy landgenoot Aaron Wise en die Aussie Cameron Smith, wat albei op 208 houe (-8) is. Suid-Afrika se Garrick Higgo is saam 42ste op 216 nadat hy 70 houe in die derde ronde aangeteken het. * In die Europese reeks vir mans is die Fransman Victor Perez op 211 (-5) met een hou voor ná die Europese Ope wat by die Green Eagles-buiteklub in Hamburg beslis word. Hy word gevolg deur Joakim Lagergren van Swede en Julien Brun (Frankryk) wat albei op 212 (-4) geëindig het. Suid-Afrika se Justin Walters (214, -2) is binne trefafstand, met Brandon Stone en Richard Sterne (albei op 217) en Darren Fichardt op 219. Wilco Nienaber (220) en Zander Lombard (221) is straks buite die wedloop.